Ondersoek geëis oor sekuriteitsminister se ‘renoster-bande’David Mahlobo, minister van staatveiligheid (Mei 2015) Foto: GCIS Die polisievakbond, Popcru, het ŉ beroep op David Mahlobo, minister van staatsveiligheid, gedoen om die waarheid te praat oor sy beweerde betrokkenheid by bekende onwettige renosterhoringsmokkelaars. Dié beroep volg nadat Al Jazeera Sondag berig het Mahlobo het na bewering noue bande met ŉ beweerde Chinese georganiseerde misdaadfiguur en renosterhoringsmokkelaar, wat in Suid-Afrika woon. Die man het tydens ŉ onderhoud met Al Jazeera gespog hoe hy Suid-Afrikaanse justisie- en immigrasiebeamptes omkoop. Volgens die berigte het Guan Jiang Guang, wat ŉ masseersalon in Mbombela in Mpumalanga besit, foto’s van homself en Mahlobo op sy selfoon aan die joernalis gewys. Guan het in die onderhoud gesê hy ken Mahlobo goed en dat Mahlobo al by hom aan huis gekuier het. Hy het bygevoeg Mahlobo besoek gereeld sy masseersalon. Mahlobo het die bewerings aan Al Jazeera ontken. Popcru het Sondag beklemtoon die mandaat van die Staatsveiligheidsagentskap (SSA) is om inligting aan die regering te verskaf oor plaaslike en internasionale bedreigings wat nasionale stabiliteit kan versteur. Die vakbond het gesê aangesien renosterstropery as ŉ bedreiging vir nasionale sekuriteit gesien word, is Mahlobo se beweerde betrokkenheid by onwettige renosterhoringsmokkelaars ŉ ondermyning van die einste departement waarvan hy die hoof is. “As die persoon, aan wie die verantwoordelikheid toevertrou is om Suid-Afrika se intelligensie te beheer, is hierdie bewerings ŉ reuse slag vir sy aansien in die samelewing, aangesien ons almal weet georganiseerde misdaad kan net floreer onder ŉ korrupte regering,” het Popcru gesê. “As die mense wat daarvoor verantwoordelik is om hierdie misdade te ondersoek, vriendskappe smee met die mense wat die misdade pleeg, sal die publiek se vertroue in regeringsinstansies ongetwyfeld afneem. Ons doen ŉ beroep op die minister van staatsekuriteit om die waarheid oor hierdie bewerings te vertel en eis dat ŉ dringende ondersoek na die bewerings gedoen word.”